
AZ EGÉSZSÉGÜGYI KIRENDELÉSEK HATÁSA AZ ORVOS- ÉS EGÉSZSÉGTUDOMÁNYI HALLGATÓK MENTÁLIS EGÉSZSÉGÉRE

Bevezetés:
A koronavírus-járvány egy olyan nemzetközi közegészségügyi vészhelyzet, amelyre nem volt példa a modern történelemben, kihívást jelent a hallgatók tanulmányi és pszichológiai stabilitására. Kutatásunk célja volt felmérni az orvos- és egészségtudományi területen tanulmányokat folytató hallgatók körében az egészségügyi kirendelések hatását a kiégés- és depresszió értékeinek viszonylatában.

Anyag és módszer:
Felmérésünk során célirányos, nem véletlenszerű mintavételt alkalmazva longitudinális vizsgálatot végeztünk. Kérdőívünk 2021.május-július, majd 2021.szeptember-november intervallumban volt elérhető. A kiégés a Maslach Burnout Inventory Student Scale (MBI-SS), míg a depresszió a 13 elemből álló Beck Depresszió validált kérdőív által került meghatározásra. Az adatok elemzéséhez leíró statisztikát és önkontrollos párosított t-próbát alkalmaztunk (p<0,05).

Eredmények:
183 hallgató eredményeit elemeztük, melyből 127 fő került egészségügyi szolgálati kirendelésre. A mintában szereplő hallgatók 67,4%-a (n=127) aggódott saját egészségi állapota miatt. Az általános orvostudományi kar hallgatóinak a kimerülés és a cinizmus alskálán mért értéke szignifikánsan csökkent a kirendelések ideje alatt (p≤0,05). Az egészségtudományi kar hallgatóinak kimerülés értéke csökkent (p≤0,05), míg a hatékonyság értéke emelkedett (p≤0,05). A depresszió értéke mindkét kar hallgatói esetén szignifikáns csökkenést mutatott (p≤0,05). Az ápolók, gyógytornászok, radiográfusok és általános orvostanhallgatók kimerülés értéke szignifikánsan csökkent (p≤0,05). A depresszió mértéke kizárólag a mentőtiszt, gyógytornász és laboratóriumi analitikus hallgatók esetén csökkent szignifikáns mértékben (p≤0,05). A kórházban, vagy kórházban és országos mentőszolgálatnál is teljesített kirendelés pozitív hatást gyakorolt a kiégés mindhárom dimenziójára és az észlelt depresszió mértékére (p≤0,05). A hallgatók szubjektív véleménye alapján a társadalom szempontjából kizárólag az orvosok által végzett tevékenység megítélése változott szignifikánsan pozitív irányba a vizsgált időszak alatt (t=-3,493; p=0,001).

Konklúzió
A kiégés és a depresszió értékek ugyanazon hallgatókat vizsgálva, még ha nem is minden esetben szignifikáns mértékben, de csökkenő tendenciát mutattak a két mérési időszakban. Eredményeink tükrében elmondható, hogy az egészségügyi kirendelések a hallgatók mentális egészségére pozitív hatást gyakoroltak.



